ກອງປະຊຸມປາຖະກະຖາເຜີຍແຜ່ສະພາບ ການພັດທະນາເສດຖະກິດ-ສັງຄົມຂອງ ສ ກູບາ.
ໃນຕອນເຊົ້າຂອງວັນທີ 19 ຕຸລາ 2016, ທີ່ສະໂມສອນໃຫຍ່ ສມປຊ ໄດ້ຈັດກອງປະຊຸມປາຖະກະ ຖາເຜີຍແຜ່ສະພາບການພັດທະນາເສດຖະກິດ-ສັງຄົມຂອງ ສ ກູບາຂຶ້ນ, ໃຫ້ກຽດເຂົ້າຮ່ວມໃນພິທີດັ່ງກ່າວມີ ທ່ານ ປທ ອຸບົນ ມະຫາໄຊ ຮອງຫົວໜ້າ ສມປຊ, ທ່ານ ສູນທອນ ສິຣິສັກ, ກຳມະການສະມາຄົມມິດຕະ ພາບລາວ-ກູບາ, ພ້ອມນັ້ນ, ຍັງມີຫົວໜ້າຫ້ອງການ, ຫົວໜ້າກົມ, ຮອງກົມ, ພະນັກງານ, ຄູ-ອາຈານ ແລະ ນັກສຶກສາທົ່ວ ສມປຊ ເຂົ້າຮ່ວມຢ່າງພ້ອມພຽງ.
ໃນກອງປະຊຸມດັ່ງກ່າວ, ທ່ານ ນາງ ແອນນາ ວຽງ ວາເດສ໌ (Enna Viant Valdez) ອຸປະທູດ ຊົ່ວຄາວແຫ່ງ ສ ກູບາ ປະຈຳ ສປປ ລາວ ໄດ້ໃຫ້ກຽດຂຶ້ນປາຖະກະຖາ ໂດຍທ່ານໄດ້ຍົກໃຫ້ເຫັນສະພາບ ການຕ່າງໆຂອງ ສ ກູບາ ເປັນຕົ້ນແມ່ນ ສ ກູບາມີສະຖຽນລະພາບທາງດ້ານການເມືອງ, ເສດຖະກິດ- ສັງຄົມ ຂະຫຍາຍຕົວຢ່າງຕໍ່ເນື່ອງ ໂດຍສະເພາະ ດ້ານການພັດທະນາຊັບພະຍາກອນມະນຸດ, ການແພດ, ກະສິກຳ, ວິທະຍາສາດ ແລະ ເຕັກໂນໂລຊີ ມີຄວາມຂະຫຍາຍຕົວສູງຂຶ້ນ ເຮັດໃຫ້ຊີວິດການເປັນຢູ່ຂອງປະ ຊາຊົນ ໄດ້ ຮັບການປັບປຸງຂຶ້ນເລື້ອຍໆ. ພ້ອມກັນນັ້ນ, ເພິ່ນຍັງໄດ້ຕີລາຄາສູງ ແລະ ຍົກໃຫ້ເຫັນມູນເຊື້ອ ແຫ່ງສາຍ ພົວພັນມິດຕະພາບ, ຄວາມສາມັກຄີຮອບດ້ານ ແລະ ການຮ່ວມມື ລະຫວ່າງສອງພັກ, ສອງລັດ ແລະ ປະຊາ ຊົນສອງຊາດລາວ-ກູບາ ໃນໄລຍະການຕໍ່ສູ້ກູ້ຊາດ ກໍຄືໄລຍະການປົກປັກຮັກສາ ແລະ ສ້າງ ສາພັດທະນາ ປະເທດຊາດ ໃນປັດຈຸບັນໄດ້ຮັບການພັດທະນາຢ່າງບໍ່ຢຸດຢັ້ງ.
ພາຍຫຼັງທີ່ສຳເລັດປາຖະກະຖາ ບັນດາຜູ້ເຂົ້າຮ່ວມຍັງໄດ້ຮັບຊົມວີດີໂອ, ຮູບພາບ ຂອງການພັດທະ ນາເສດຖະກິດ-ສັງຄົມຂອງ ສ ກູບາ ເພື່ອຈະເຮັດໃຫ້ຜູ້ເຂົ້າຮ່ວມກອງປະຊຸມໄດ້ຮັບຮູ້ ແລະ ເຂົ້າໃຈກ່ຽວກັບ ສ ກູບາຕື່ມອີກ.
ຂ່າວໂດຍ: ນ ດອກໄມ້ ຈັນດາລາ.
ພາບໂດຍ: ຕາອັອດ ແສນທະວີສຸກ.